**Velier**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prietenului

Nicu Rolea

Vele arcuite

Vrând s-ajungă vântul

Parcă sunt cuvinte

Ce trăiesc Cuvântul.

Scârțâiesc catarge

Dând ceva a spune

Cum de cer se sparge

Biata rugăciune.

Tremură parâme

Ca și vene-n sânge

Și-n bruscări de clime

Fiecare plânge.

Dar atacă prora

Lumi în colți și spume

Visând aurora,

Căutând o culme.

Întâlnește-n cale

Cântul de sirene

Lăsând fără jale

Părți cotidiene.

Și se duce, duce

Undeva departe,

Nu poate-o răscruce

Drumu-i a desparte.

Pleacă, se îndreaptă

El nu știe unde

Prinde-o nouă treaptă

Ori doar se ascunde?

Prin lacrimi de rugă

Și elan de Soare

Zboară să ajungă

Visul cel mai mare.

Victor Bragagiu